එක්සත් ජාතික පක්‍ෂයේ හිටපු වෘත්තීය සමිති නායකයකු මත්කුඩු ග්‍රෑම් 10ක් සමඟ අලවතුගොඩ අටේ කණුව ප්‍රදේශයේදී පොලීසිය පෙරේදා (17) අත්අඩංගුවට ගෙන තිබේ.සැකකරු ජාතික සේවක සංගමයේ සහකාර ලේකම්වරයකු ලෙස කලක් ක්‍රියාකර තිබෙන බව පොලිස් පරීක්‍ෂණ මගින් අනාවරණය වී ඇත.මධ්‍යම පළාත් ජ්‍යෙෂ්ඨ නියෝජ්‍ය පොලිස්පති ගාමිණී නවරත්න, මධ්‍යම පළාත් නියෝජ්‍ය පොලිස්පති නිහාල් සමරකෝන්, මහනුවර ජ්‍යෙෂ්ඨ පොලිස් අධිකාරි අයි. එම්. කරුණාරත්න, පොලිස් අධිකාරි ගාමිණී ඇල්ලේපොළ යන මහත්වරුන්ගේ උපදෙස් මත අලවතුගොඩ පොලිස් ස්ථානාධිපති පොලිස් පරීක්‍ෂක නිශාන්ත හෙට්ටිආරච්චි මහතා ඇතුළු කණ්ඩායමක් මෙම වැටලීම සිදුකර තිබේ.සැකකරු ශ්‍රීලංගම සේවකයකු ලෙස කලක් කටයුතු කැර තිබෙන අතර ඔහු කොළඹ ප්‍රදේශයෙන් මත්කුඩු රැගෙන විත් මාතලේ හා ඒ අවට බෙදා හැර තිබෙන බව පොලිසිය පවසයි.පොලිස් සැරයන්වරුන් වන කරුණාවංශ, හේරත්, රාජපක්‍ෂ, බන්දුල, රන්බණ්ඩා, පොලිස් කොස්තාපල්වරුන් වන වීරසිංහ, ලලිත් බණ්ඩාර, විජේරත්න යන නිලධාරින් මෙම වැටලීමට සම්බන්ධ වී ඇත.